CELEX: 32016R1612
Language: lt
Date: 2016-09-08 00:00:00
Title: 2016 m. rugsėjo 8 d. Komisijos deleguotasis reglamentas (ES) 2016/1612, kuriuo skiriama pagalba pieno gamybai mažinti

9.9.2016   
            
            
               LT
            
            
               Europos Sąjungos oficialusis leidinys
            
            
               L 242/4
            
         KOMISIJOS DELEGUOTASIS REGLAMENTAS (ES) 2016/1612
   2016 m. rugsėjo 8 d.
   kuriuo skiriama pagalba pieno gamybai mažinti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su 228 straipsniu,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (2), ypač į jo 106 straipsnio 5 dalį,
   kadangi:
   
               (1)
            
            
               dėl pasaulinio pasiūlos ir paklausos disbalanso pieno sektoriuje susiduriama su rinkos veikimo sutrikimu, prie kurio prisidėjo Rusijos draudimo įvežti Sąjungos žemės ūkio ir maisto produktus pratęsimas iki 2017 m. pabaigos;
            
         
               (2)
            
            
               pasaulinė pieno ir pieno produktų paklausa 2015 m. ir pirmaisiais 2016 m. mėnesiais šiek tiek padidėjo, tačiau gamyba augo gerokai sparčiau;
            
         
               (3)
            
            
               2015 m. pasaulinė pieno pasiūla didėjo apskritai, bendras Sąjungos, Jungtinių Valstijų ir Naujosios Zelandijos gamybos augimas sudarė 4,5 mln. tonų, o pieno ekvivalentu išreikštas eksportas iš Sąjungos ir šių dviejų šalių sumažėjo maždaug 200 000 tonų;
            
         
               (4)
            
            
               per pirmuosius keturis 2016 m. mėnesius pieno gamyba Sąjungoje, Jungtinėse Valstijose ir Naujojoje Zelandijoje išaugo maždaug 3,6 mln. tonų, tačiau papildomai eksportuota tik mažiau nei 1 % šio kiekio;
            
         
               (5)
            
            
               Komisijos įgyvendinimo reglamentu (ES) 2016/559 (3) pripažintoms gamintojų organizacijoms, jų asociacijoms, pripažintoms tarpšakinėms organizacijoms, o Komisijos deleguotuoju reglamentu (ES) 2016/558 (4) pieno ir pieno gaminių sektoriaus kooperatyvams bei kitokioms gamintojų organizacijoms leista pusę metų, pradedant nuo 2016 m. balandžio 13 d., sudaryti savanoriškus susitarimus dėl pieno ir pieno produktų sektoriaus gamybos planavimo ir priimti su tuo susijusius sprendimus. Komisijos įgyvendinimo reglamentu (ES) 2016/1615 (5) šis laikotarpis pratęstas;
            
         
               (6)
            
            
               nuo 2014 m. rugsėjo mėn. buvo galima be pertrūkių naudotis intervencinėmis rinkos priemonėmis – valstybės intervencija ir pagalba privačiam sviesto ir nugriebto pieno miltelių sandėliavimui;
            
         
               (7)
            
            
               minėtos priemonės sušvelnino krizės poveikį ir dėl jų buvo nustatyta žemiausia nuolat mažėjančių pieno produktų kainų riba, tačiau pasaulinis disbalansas išliko;
            
         
               (8)
            
            
               siekiant padėti atkurti pusiausvyrą pieno ir pieno produktų sektoriuje įsivyravus sudėtingai rinkos padėčiai ir atsižvelgiant į tai, kad remiantis turimais rinkos analizės duomenimis, iki 2017 m. pabaigos gamybos apimtis neturėtų smarkiai sumažėti, tikslinga skirti pagalbą savanoriškai pieno gamybos apimtis mažinantiems Sąjungos pieno gamintojams;
            
         
               (9)
            
            
               kadangi Sąjungoje daugiausia primelžiama karvių pieno, o tiesioginiai kitų rūšių pieno pardavimai sudaro tik nedidelę Sąjungoje pagaminamo pieno dalį, tikslinga pagalbą skirti tik karvių pieno gamybos apimtims mažinti;
            
         
               (10)
            
            
               kad pieno gamybos apimtys būtų mažinamos veiksmingai, galimybė teikti paraiškas turėtų būti suteikta tik tiems, kurie tiekė karvių pieną pirmiesiems pirkėjams 2016 m. liepos mėn. – tai naujausias laikotarpis, už kurį pareiškėjai gali pateikti tokio tiekimo įrodymus;
            
         
               (11)
            
            
               taip pat siekiant veiksmingumo didžiausias sumažintas pristatomo karvių pieno kiekis, už kurį skiriama Sąjungos pagalba, turėtų būti ne didesnis kaip 50 % palyginti su atitinkamu ataskaitiniu laikotarpiu;
            
         
               (12)
            
            
               šiame reglamente nustatyta pagalba turėtų būti suteikiama kaip priemonė, kuria remiamos žemės ūkio rinkos, kaip nurodyta Reglamento (ES) Nr. 1306/2013 4 straipsnio 1 dalies a punkte;
            
         
               (13)
            
            
               šiuo reglamentu nustatytą pagalbą reikėtų leisti sumuoti su kita parama, finansuojama Europos žemės ūkio garantijų fondo ir Europos žemės ūkio fondo kaimo plėtrai lėšomis;
            
         
               (14)
            
            
               kadangi finansinės dotacijos sumos nustatytos eurais, būtina nustatyti euro neįsivedusioms valstybėms narėms skirtos sumos konvertavimo į nacionalinę valiutą datą, kad parama būtų skirta vienodomis sąlygomis ir tuo pat metu. Todėl tikslinga pagal Reglamento (ES) Nr. 1306/2013 106 straipsnį nustatyti valiutos kursą lemiantį operacinį įvykį. Laikantis minėto straipsnio 2 dalies b punkte nurodyto principo ir 5 dalies c punkte nustatytų kriterijų, tas operacinis įvykis turėtų būti šio reglamento įsigaliojimo data;
            
         
               (15)
            
            
               kad schema būtų veiksminga ir maksimalus bendras tiekiamo karvių pieno kiekio sumažinimas, už kurį gali būti skiriama pagalba, nebūtų viršytas, reikėtų nustatyti reikalavimą pranešti apie pagalbos paraiškas ir mokėjimo paraiškas;
            
         
               (16)
            
            
               siekiant, kad schema būtų pasinaudota kuo daugiau, reikėtų nustatyti keletą paraiškų teikimo laikotarpių, tęsiamų tol, kol pagalbos paraiškų iš viso bus pateikta tiek, kad bus išnaudotas visas tiekiamo karvių pieno sumažinimui skirtas biudžetas. Siekiant užtikrinti veiksmingą paraiškų tvarkymą, būtų geriausia, kad jos būtų teikiamos elektroninėmis priemonėmis;
            
         
               (17)
            
            
               kad paraiškos būtų teikiamos dėl reikšmingo tiekiamo karvių pieno kiekio sumažinimo ir kad būtų išvengta neproporcingos administracinės naštos, reikėtų nustatyti minimalų tiekiamo karvių pieno kiekio sumažinimo dydį, dėl kurio galima teikti paraišką;
            
         
               (18)
            
            
               kad paraiškos visoje Sąjungoje būtų nagrinėjamos vienodai, reikėtų nustatyti standartinį litrų perskaičiavimo į kilogramus koeficientą;
            
         
               (19)
            
            
               valstybės narės turėtų tikrinti ne tik pagalbos paraiškų priimtinumą, tačiau ir jų patikimumą. Pavyzdžiui, pagalbos paraiška, kurioje bendras sumažinimo laikotarpiu pirmiesiems pirkėjams tiektino karvių pieno kiekis yra didesnis nei bendras ataskaitiniu laikotarpiu tiekto pieno kiekis, turėtų būti laikoma nepatikima;
            
         
               (20)
            
            
               siekiant užtikrinti, kad pagalbos gavėjai pagalbą gautų kuo greičiau ir gamybą mažinti būtų galima pradėti nedelsiant, šis reglamentas turėtų įsigalioti kitą dieną po jo paskelbimo,
            
         PRIĖMĖ ŠĮ REGLAMENTĄ:
   1 straipsnis
   1.   Reikalavimus atitinkantys pareiškėjai, tris mėnesius (toliau – mažinimo laikotarpis) mažinantys tiekiamo karvių pieno kiekį, palyginti su tuo pačiu laikotarpiu ankstesniais metais (toliau – ataskaitinis laikotarpis), gali pasinaudoti Sąjungos pagalba pagal šiame reglamente nustatytas sąlygas.
   Sąjungos pagalbos dydis sudaro 14 EUR/100 kg karvių pieno už kiekį, kuris atitinka ataskaitiniu laikotarpiu tiekto karvių pieno kiekio ir mažinimo laikotarpiu tiekto karvių pieno kiekio skirtumą. Bendras tiekiamo karvių pieno kiekio sumažinimas, už kurį skiriama Sąjungos pagalba, neviršijai kiekio, atitinkančio 150 000 000 EUR pagalbos sumą.
   Kiekvienam reikalavimus atitinkančiam pareiškėjui Sąjunga skiria pagalbos už ne daugiau kaip 50 % tiekiamo karvių pieno kiekio sumažinimą palyginti su atitinkamu ataskaitiniu laikotarpiu pirmiesiems pirkėjams pristatytu kiekiu.
   2.   Šiame reglamente „reikalavimus atitinkantis pareiškėjas“ yra pieno gamintojas, kuris tiekė karvių pieną pirmiesiems pirkėjams 2016 m. liepos mėn.
   3.   Jei reikalavimus atitinkantys pareiškėjai įsikūrę Bulgarijoje, Čekijoje, Danijoje, Jungtinėje Karalystėje, Kroatijoje, Lenkijoje, Rumunijoje, Švedijoje arba Vengrijoje, konvertuojant pagal šį reglamentą išmokamas sumas valiutos kursą lemiantis operacinis įvykis yra šio reglamento įsigaliojimo diena.
   4.   Šiame reglamente nustatyta pagalba gali būti sumuojama su kita parama, finansuojama Europos žemės ūkio garantijų fondo ir Europos žemės ūkio fondo kaimo plėtrai lėšomis.
   2 straipsnis
   1.   Pagalba teikiama pagal paraiškas.
   Minimalus tiekiamo karvių pieno kiekio sumažinimas, dėl kurio teikiama paraiška, gali būti 1 500 kg.
   Jei tiekiamo karvių pieno kiekio sumažinimas nurodytas litrais, šis skaičius padauginamas iš 1,03 dydžio koeficiento ir taip paverčiamas kilogramais.
   2.   Reikalavimus atitinkantys pareiškėjai paraiškas teikia toje valstybėje narėje, kurioje jie yra įsikūrę, naudodami atitinkamos valstybės narės nustatytą metodą. Pagalbos paraiškos teikiamos taip, kad valstybė narė jas gautų iki trečiojoje pastraipoje nustatyto gavimo termino.
   Valstybės narės gali nuspręsti, kad reikalavimus atitinkančių pareiškėjų vardu pagalbos paraiškas gali pateikti pripažintos gamintojų organizacijos arba kooperatyvai. Tokiu atveju valstybės narės užtikrina, kad visa pagal šiame reglamente nustatytas sąlygas suteikta pagalba būtų perduota tiems reikalavimus atitinkantiems pareiškėjams, kurie išties tiekia mažiau karvių pieno.
   Užpildytų paraiškų gavimo terminai:
   
               a)
            
            
               dėl pirmojo mažinimo laikotarpio, kuris apima 2016 m. spalio, lapkričio ir gruodžio mėn., – 2016 m. rugsėjo 21 d. 12.00 val. (Briuselio laiku);
            
         
               b)
            
            
               dėl antrojo mažinimo laikotarpio, kuris apima 2016 m. lapkričio ir gruodžio mėn. ir 2017 m. sausio mėn., – 2016 m. spalio 12 d. 12.00 val. (Briuselio laiku);
            
         
               c)
            
            
               dėl trečiojo mažinimo laikotarpio, kuris apima 2016 m. gruodžio mėn. ir 2017 m. sausio ir vasario mėn., – 2016 m. lapkričio 9 d. 12.00 val. (Briuselio laiku);
            
         
               d)
            
            
               dėl ketvirtojo mažinimo laikotarpio, kuris apima 2017 m. sausio, vasario ir kovo mėn., – 2016 m. gruodžio 7 d. 12.00 val. (Briuselio laiku).
            
         Pagal šį reglamentą pareiškėjai gali pateikti tik vieną pagalbos paraišką. Kai pareiškėjas pateikia daugiau kaip vieną paraišką, nepriimama nė viena iš jo paraiškų. Tačiau dėl pirmojo mažinimo laikotarpio paraiškas pateikę pareiškėjai gali teikti paraiškas dėl ketvirtojo mažinimo laikotarpio.
   3.   Pagalbos paraiška laikoma priimtina, jei joje:
   
               a)
            
            
               valstybės narės nustatytoje formoje pateikiama ši informacija:
               
                           i)
                        
                        
                           reikalavimus atitinkančio pareiškėjo vardas, pavardė ir adresas;
                        
                     
                           ii)
                        
                        
                           bendras pirmiesiems pirkėjams ataskaitiniu laikotarpiu pristatyto pieno kiekis;
                        
                     
                           iii)
                        
                        
                           bendras pirmiesiems pirkėjams mažinimo laikotarpiu numatomo pristatyti pieno kiekis;
                        
                     
                           iv)
                        
                        
                           numatomas pristatomo pieno kiekio sumažinimas, už kurį prašoma pagalbos, kuris turi neviršyti 50 % viso ii papunktyje nurodyto kiekio ir būti ne mažesnis kaip 1 500 kg;
                        
                     
         
               b)
            
            
               pateikiami dokumentai, iš kurių matyti visas a punkto ii papunktyje nurodytas karvių pieno kiekis;
            
         
               c)
            
            
               pateikiami dokumentai, iš kurių matyti, kad paraiška susijusi su pieno gamintoju, kuris 2016 m. liepos mėn. tiekė karvių pieną pirmiesiems pirkėjams.
            
         4.   Pagalbos paraiškos, kuriose nurodytas tiekiamo karvių pieno kiekio sumažinimas yra mažesnis nei 1 500 kg, atmetamos.
   Pagalbos paraiškos, kuriose nurodytas tiekiamo karvių pieno kiekio sumažinimas viršija 50 % viso 3 dalies a punkto ii papunktyje nurodyto kiekio, laikomos pateiktomis tokiam tiekiamo karvių pieno kiekio sumažinimui, kuris sudaro 50 % viso minėtame papunktyje nurodyto kiekio.
   3 straipsnis
   Patikrinusios paraiškų patikimumą ir priimtinumą, valstybės narės ne vėliau kaip trečiąją darbo dieną po 2 straipsnio 2 dalyje nurodytos atitinkamos paraiškų gavimo termino dienos iki 16.00 val. Briuselio laiku pagal Komisijos reglamentą (EB) Nr. 792/2009 (6) praneša Komisijai apie visas priimtinas ir patikimas pagalbos paraiškas.
   4 straipsnis
   1.   Remdamasi 3 straipsnyje nurodytais pranešimais ir atsižvelgdama į 1 straipsnio 1 dalyje nurodytą maksimalų bendrą kiekį, Komisija informuoja valstybes nares, kokiai paraiškose nurodyto kiekio daliai leidžiama teikti pagalbą.
   Valstybės narės pareiškėjus apie leidimą teikti pagalbą informuoja per septynias darbo dienas nuo atitinkamos paraiškų gavimo termino datos, nurodytos 2 straipsnio 2 dalyje, atsižvelgdamos į šio straipsnio 2 dalį.
   Leidimai išduodami visoms priimtinoms ir patikimoms paraiškoms, apie kurias pagal 3 straipsnį pranešta Komisijai.
   2.   Jei bendras pagalbos paraiškose, apie kurias pranešta pagal 3 straipsnį, nurodytas kiekis viršija 1 straipsnio 1 dalyje nurodytą maksimalų bendrą kiekį, Komisija, netaikydama Reglamento (ES) Nr. 1308/2013 229 straipsnyje nurodytos procedūros, priima įgyvendinimo aktą, kuriuo nustato paskirstymo koeficientą, kurį valstybės narės pritaiko visose pagalbos paraiškoje nurodytam kiekiui.
   Jei mažinimo laikotarpiui nustatomas paskirstymo koeficientas, dėl tolesnių 2 straipsnio 2 dalyje nurodytų mažinimo laikotarpių pateiktos pagalbos paraiškos atmetamos ir daugiau paraiškų dėl kitų mažinimo laikotarpių nepriimama.
   Pagalbos paraiškose nurodytiems kiekiams suteikiami leidimai teikti pagalbą, padaugintą iš paskirstymo koeficiento.
   5 straipsnis
   1.   Pagalba išmokama pateikus mokėjimo paraišką.
   2.   Reikalavimus atitinkantys pareiškėjai, kuriems suteiktas 4 straipsnyje nurodytas leidimas, mokėjimo paraiškas teikia toje valstybėje narėje, kurioje jie yra įsikūrę, naudodami atitinkamos valstybės narės nustatytą metodą. Mokėjimo paraiškos teikiamos taip, kad valstybė narė jas gautų per 45 dienas nuo mažinimo laikotarpio pabaigos.
   Valstybės narės gali nuspręsti, kad reikalavimus atitinkančių pareiškėjų vardu mokėjimo paraiškas gali pateikti pripažintos gamintojų organizacijos arba kooperatyvai. Tokiu atveju valstybės narės užtikrina, kad visos pagal šiame reglamente nustatytas sąlygas išmokėtos išmokos būtų perduotos tiems reikalavimus atitinkantiems pareiškėjams, kurie išties tiekia mažiau karvių pieno.
   3.   Mokėjimo paraiška laikoma priimtina, jei joje:
   
               a)
            
            
               valstybės narės nustatytoje formoje pateikiama ši informacija:
               
                           i)
                        
                        
                           reikalavimus atitinkančio pareiškėjo vardas, pavardė ir adresas;
                        
                     
                           ii)
                        
                        
                           bendras faktinis pirmiesiems pirkėjams mažinimo laikotarpiu pristatyto pieno kiekis;
                        
                     
                           iii)
                        
                        
                           faktinis pristatyto karvių pieno kiekio sumažinimas, už kurį išmokama pagalba, kuris turi neviršyti 50 % viso ataskaitiniu laikotarpiu pirmiesiems pirkėjams pristatyto karvių pieno kiekio ir, jei taikytina, neviršyti kiekio, gauto pritaikius 4 straipsnio 2 dalyje nurodytą paskirstymo koeficientą.
                        
                     
         
               b)
            
            
               pateikiami dokumentai, iš kurių matyti visas a punkto ii papunktyje nurodytas kiekis.
            
         4.   Pagalba išmokama valstybėms narėms pagal Reglamento (ES) Nr. 1306/2013 58 ir 59 straipsnius patikrinus, kad pristatomo karvių pieno kiekis iš tiesų sumažintas tokiu kiekiu, už kurį išmokama Sąjungos pagalba pagal šiame reglamente nustatytas sąlygas. Mokėjimas atliekamas ne vėliau kaip 90-tą dieną po mažinimo laikotarpio pabaigos, jei nevyksta administracinis tyrimas.
   5.   Pagalbos suma atitinka faktinį kiekvieno reikalavimus atitinkančio pareiškėjo pristatyto karvių pieno kiekio sumažinimą, nurodytą 3 dalies a punkto iii papunktyje.
   Jei faktinis pristatyto karvių pieno kiekio sumažinimas didesnis nei kiekis, gaunamas pritaikius 4 straipsnį, pagalbos suma atitinka pastarąjį kiekį (kiekį, kuriam suteiktas leidimas). Jei faktinis pristatyto karvių pieno kiekio sumažinimas sudaro 80 % arba daugiau kiekio, kuriam suteiktas leidimas, pagalbos suma atitinka 3 dalies a punkto iii papunktyje nurodytą faktinį pristatyto karvių pieno kiekio sumažėjimą, su sąlyga, kad neviršijamas kiekis, kuriam suteiktas leidimas. Jei faktinis pristatyto karvių pieno kiekio sumažinimas sudaro 50 % arba daugiau, tačiau mažiau nei 80 % kiekio, kuriam suteiktas leidimas, pagalbos suma dauginama iš koeficiento 0,8. Jei faktinis pristatyto karvių pieno kiekio sumažinimas sudaro 20 % arba daugiau, tačiau mažiau nei 50 % kiekio, kuriam suteiktas leidimas, pagalbos suma dauginama iš koeficiento 0,5. Jei faktinis pristatyto karvių pieno kiekio sumažinimas sudaro mažiau nei 20 % kiekio, kuriam suteiktas leidimas, pagalba neišmokama.
   6.   Valstybių narių išlaidos, susijusios su mokėjimais pagal šį reglamentą, atitinka Sąjungos pagalbos skyrimo reikalavimus tik tuomet, jei atitinkami mokėjimai atliekami ne vėliau kaip 2017 m. rugsėjo 30 d.
   6 straipsnis
   Iki 2017 m. kovo 8 d., balandžio 5 d., gegužės 3 d. ir birželio 7 d. 16.00 val. (Briuselio laiku) valstybės narės pagal Reglamentą (EB) Nr. 792/2009 praneša Komisijai apie visas atitinkamai dėl pirmojo, antrojo, trečiojo ir ketvirtojo mažinimo laikotarpio gautas priimtinas mokėjimo paraiškas.
   7 straipsnis
   Iki 2017 m. birželio 30 d. valstybės narės praneša Komisijai:
   
               a)
            
            
               reikalavimus atitinkančių pareiškėjų skaičių ir faktinį bendrą jų gautose pagalbos paraiškose ir mokėjimo paraiškose nurodytą tiekiamo karvių pieno kiekio sumažinimą;
            
         
               b)
            
            
               bendrą numatomos išmokėti Sąjungos pagalbos sumą.
            
         8 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugsėjo 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  OL L 347, 2013 12 20, p. 549.
   
      (3)  2016 m. balandžio 11 d. Komisijos įgyvendinimo reglamentas (ES) 2016/559, kuriuo pieno ir pieno gaminių sektoriuje leidžiama sudaryti susitarimus dėl gamybos planavimo ir priimti su tuo susijusius sprendimus (OL L 96, 2016 4 12, p. 20).
   
      (4)  2016 m. balandžio 11 d. Komisijos deleguotasis reglamentas (ES) 2016/558, kuriuo pieno ir pieno gaminių sektoriaus kooperatyvams bei kitokioms gamintojų organizacijoms leidžiama sudaryti susitarimus dėl gamybos planavimo ir priimti su tuo susijusius sprendimus (OL L 96, 2016 4 12, p. 18).
   
      (5)  2016 m. rugsėjo 8 d. Komisijos įgyvendinimo reglamentas (ES) 2016/1615, kuriuo iš dalies keičiamos Įgyvendinimo reglamento (ES) 2016/559 nuostatos dėl laikotarpio, kuriuo pieno ir pieno gaminių sektoriuje leidžiama sudaryti susitarimus dėl gamybos planavimo ir priimti su tuo susijusius sprendimus (žr. šio Oficialiojo leidinio p. 17).
   
      (6)  2009 m. rugpjūčio 31 d. Komisijos reglamentas (EB) Nr. 792/2009, kuriuo nustatomos išsamios valstybių narių bendrojo rinkų organizavimo įgyvendinimo, tiesioginių išmokų tvarkos, žemės ūkio produktų gamybos ir pardavimo skatinimo, atokiausiems regionams ir mažosioms Egėjo jūros saloms taikomos tvarkos informacijos ir dokumentų teikimo Komisijai taisyklės (OL L 228, 2009 9 1, p. 3).